Document ID: /roh_data/filtered/fineweb-2-filterrobots_roh.jsonl.gz/35000

L'impuls da rinforzar la defensiun d'attatgas da cyber era vegnì dal parlament sez il 2018. En la consultaziun èn ils plans dal Cussegl federal vegnids beneventads. Il dumber da la milissa en quest sectur duai vegnir augmentà davent da radund 200 sin 575 commembers da l'armada. La refurma duai esser terminada il 2024.
Enfin uss è il focus da la protecziun encunter attatgas da cyber stada sin ils chanals da communicaziun dal militar ed ils indrizs. La nova truppa duai esser abla da sustegnair a moda subsidiara er infrastructuras criticas e firmas privatas tar la protecziun. Tar questas infrastructuras criticas tutgan tranter auter er las raits d'electricitad, las Viafiers federalas e las firmas da telecommunicaziun.
Previs èsi da furmar fin il prim da schaner 2022 in battagliun ed in stab professiunal. Tenor il schef da l'armada, Thomas Süssli vegnia dentant anc a cuzzar in temp enfin che l'alimentaziun da questa truppa è d'auzada sin 575 persunas.